BCP กำไรไตรมาส 2/58 แข็งแกร่งกว่าคาดแนะซื้อเป้า 39 บาท ให้ยีลด์สูง 4-5% ต่อปี
BCP รายงานกำไรสุทธิไตรมาส 2/58 ออกมาดีกว่าคาด โดยเพิ่มขึ้นก้าวกระโดด 122%เทียบช่วงเดียวกันของปีก่อนและ 169%เทียบไตรมาสก่อนหน้าเป็น 2.8 พันล้านบาท แนะนำซื้อ โดยให้ราคาพื้นฐาน 39 บาท โดยที่ราคาปัจจุบัน P/E ปี 58-59 ยังต่ำกว่า 10 เท่า และให้ Dividend Yield 4-5% ต่อปี ความเสี่ยงหลัก คือ ความผันผวนของราคาน้ำมันและกำไร/ขาดทุนจากการทำประกันความเสี่ยง (บริษัทมีนโยบายทำประกันความเสี่ยงไม่เกิน 30% ของปริมาณการผลิตน้ำมัน)

7 ส.ค. 2558

บล.ดีบีเอสฯ ระบุในบทวิเคราะห์วันนี้ (7ส.ค.) ว่า บริษัท บางจากปิโตรเลียม จำกัด (มหาชน) หรือ BCP รายงานกำไรสุทธิ ไตรมาส 2/58 ออกมาดีกว่าคาด โดยเพิ่มขึ้นก้าวกระโดด 122%เทียบช่วงเดียวกันของปีก่อนและ 169%เทียบไตรมาสก่อนหน้าเป็น 2.8 พันล้านบาท
เนื่องจากมีรายการค่าใช้จ่ายพิเศษน้อยลง ส่วนกำไรจากการดำเนินงานเป็นไปตามคาด ค่าการกลั่นดีขึ้นเป็น 10.4 ดอลลาร์/บาร์เรล เพิ่ม 113%เทียบช่วงเดียวกันของปีก่อนและเพิ่มเล็กน้อย เทียบไตรมาสก่อนหน้าเพราะใช้กำลังการผลิตเพิ่มขึ้น (ไตรมาส2/57 มีปิดซ่อมบำรุงโรงกลั่น) บริษัทมีกำไรจากสต็อกใน ไตรมาส 2/58 เท่ากับ 457 ล้านบาท หรือ 1.34 ดอลลาร์/บาร์เรล กำไรธุรกิจค้าปลีกน้ำมันอ่อนลง 3%เทียบช่วงเดียวกันของปีก่อนและ 11%เทียบไตรมาสก่อนหน้าเพราะมาร์จิ้นทางการตลาดต่ำลง (แต่ดีกว่าที่บริษัทคาดไว้)
ธุรกิจโรงไฟฟ้าโซลาร์มี EBITDA ดีขึ้น 8%เทียบช่วงเดียวกันของปีก่อนและ 3%เทียบไตรมาสก่อนหน้าจากพลังงานแสงอาทิตย์ที่เพิ่มในไตรมาส 2/58 (ฝนมาช้า) โดยรวมถือว่ากำไรธุรกิจนี้เป็นไปตามคาดการณ์ทั้งปีนี้ (เราประเมินว่าจะมี EBITDA 2.7 พันล้านบาท) แนวโน้มกำไรในไตรมาส 3/58 คาดว่าจะอ่อนลง เพราะราคาน้ำมันที่ลดจะทำให้มีขาดทุนในสต็อก และค่าการกลั่นจะลดลงเนื่องจากค่าการกลั่นน้ำมันเบนซินที่ลดเพราะหมดช่วงฤดูกาลขับขี่ของสหรัฐ
อย่างไรก็ตาม BCP ยังมีธุรกิจค้าปลีกน้ำมันและโรงไฟฟ้าโซลาร์ช่วยเสริม ทำให้อยู่ในสถานะที่ดีกว่าโรงกลั่นอื่นๆ ที่ไม่มีปั๊มน้ำมันเอง แนะนำซื้อ โดยให้ราคาพื้นฐาน 39 บาท โดยที่ราคาปัจจุบัน P/E ปี 58-59 ยังต่ำกว่า 10 เท่า และให้ Dividend Yield 4-5% ต่อปี ความเสี่ยงหลัก คือ ความผันผวนของราคาน้ำมันและกำไร/ขาดทุนจากการทำประกันความเสี่ยง (บริษัทมีนโยบายทำประกันความเสี่ยงไม่เกิน 30% ของปริมาณการผลิตน้ำมัน)
 
 